หุ้นทั่วโลกรอมุมมองเฟด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

...เจียรนัย อุตะมะ
คณะกรรมการนโยบายการเงิน ธนาคารกลางสหรัฐ (เฟด) ประชุมในวันนี้ จะทราบว่าปรับดอกเบี้ยหรือไม่ ซึ่งตลาดคาดว่าเฟดจะยังคงอัตราดอกเบี้ยระยะสั้น (Fed Fund Rate) ไว้ที่ 00.25% แต่สิ่งที่เพิ่มเข้ามาในการคาดการณ์คือ เฟดอาจจะใช้นโยบายการเงินแบบผ่อนปรนเพิ่มเติม (Quantitative Easing เช่น การเข้าซื้อคืนพันธบัตร) หลังจากรายงานตัวเลขเศรษฐกิจล่าสุดใน Beige Book หรือรายงานสำรวจภาวะเศรษฐกิจจากเฟดทั้ง 12 เขตในสหรัฐครั้งล่าสุด ส่งสัญญาณว่าอัตราการฟื้นตัวของเศรษฐกิจในหลายภูมิภาคเป็นไปอย่างล่าช้า 
มุมมองของเฟดในการประชุมในครั้งนี้ ทำให้นักลงทุนในตลาดหุ้นทั่วโลกตั้งตารอคอย เพราะยังสับสนและต้องการเครื่องยืนยันว่าเศรษฐกิจโลกฟื้นตัวจริงหรือไม่
นักวิเคราะห์ บล.ไทยพาณิชย์ ได้มองประเด็นนี้ไว้ 2 มุมมอง คือ การที่ตลาดเก็งเรื่องมาตรการใหม่จากเฟด
หากมองด้านบวกต่อตลาดหุ้นหรือเศรษฐกิจก็จะเห็นว่าอาจจะมีเม็ดเงินเข้ามากระตุ้นเศรษฐกิจรอบใหม่จากการใช้มาตรการซื้อคืนพันธบัตร 
แต่หากมองอีกมุม การที่เฟดจะต้องเพิ่มมาตรการเพื่อที่จะกระตุ้นเศรษฐกิจ ย่อมเท่ากับยอมรับว่าเศรษฐกิจของสหรัฐไม่ได้ดีอย่างที่ตัวเลขเศรษฐกิจหลายๆ ตัวที่ออกมาดี ซึ่ง บล.ไทยพาณิชย์ มองว่าแม้หากเฟดจะออกมาตรการใหม่ซึ่งจะทำให้ตลาดหุ้นคงได้บรรยากาศด้านบวกไปด้วย แต่ตลาดจะกลับมาคิดถึงเรื่องสาเหตุที่ต้องใช้มาตรการกระตุ้นรอบใหม่ว่าแท้จริงแล้วเศรษฐกิจยังอยู่ในระดับ “บัวปริ่มน้ำ”
นักวิเคราะห์ บล.กิมเอ็ง (ประเทศไทย) เชื่อว่ามุมมองเศรษฐกิจของเฟดน่าจะเป็นลบมากขึ้น แต่อาจมีมาตรการเสริมหากพิจารณาจากตัวเลขเศรษฐกิจที่ทยอยประกาศออกมาตลอด 2 สัปดาห์ที่ผ่านมา และการสำรวจ 12 พื้นที่ของเฟดสะท้อนความเสี่ยงเศรษฐกิจที่ชะลอตัวลงค่อนข้างมาก แน่นอนว่าผลการประชุมเฟดในคืนวันนี้ มุมมองต่อเศรษฐกิจสหรัฐน่าจะมีความเสี่ยงต่อการชะลอตัวมากขึ้น แต่ประเด็นน่าจะอยู่ที่มาตรการเสริมในการประคองวงจรของเศรษฐกิจตามมาได้เช่นกัน แม้ว่ามาตรการดังกล่าวอาจเป็นวงเงินที่ไม่มากนัก แต่เชื่อว่าจะเป็นจุดที่สร้างปัจจัยบวกต่อสินทรัพย์เสี่ยงได้เช่นกัน
PIMCO บริษัทจัดการลงทุน คาดว่าเฟดจะขึ้นอัตราดอกเบี้ยไปไม่ได้อีก 23 ปี เพื่อป้องกันไม่ให้เศรษฐกิจอ่อนตัวลงสู่ภาวะถดถอยได้อีก เนื่องจากภาคการจ้างงานจะยังไม่สามารถกลับเข้าสู่ภาวะปกติได้ อัตราการว่างงานในระดับปกติ 4.5% จะยังต้องใช้เวลา
ทั้งนี้ ผลสำรวจนักลงทุนสหรัฐล่าสุดของซิตี้กรุ๊ป พบว่านักลงทุนยังสับสนกับการฟื้นตัวของเศรษฐกิจโลกว่าจะฟื้นตัวอย่างแท้จริงหรือกลับมาถดถอยอีกครั้งหนึ่ง ส่งผลให้แรงซื้อยังเข้ามาในตลาดหุ้นเอเชียแปซิฟิกไม่เต็มที่เท่าที่ควร ทั้งที่มีการปรับประมาณการกำไรขึ้นครั้งแล้วครั้งเล่า
ดังนั้น มุมมองของเฟดในคืนนี้ หรือวันพรุ่งนี้ที่ตลาดหุ้นไทยจะรับรู้ จะส่งผลอย่างมากต่อเม็ดเงินต่างชาติที่ไหลเข้าภูมิภาคนี้ ที่จะส่งผลให้ทุนไหลเข้าต่อเนื่อง หรือไหลออกไปอีกครั้งหนึ่ง